Henkilöliikenteen palauttaminen junaraiteille Jyväskylä-Laukaa-Äänekoski välillä on edennyt useista esiselvityksistä kohti konkreettisia toimenpiteitä. Ministeriö perustaa keväällä työryhmän edistämään hanketta.

Pendelöinnin määrä on suorastaan räjähtänyt käsiin Jyväskylän ja Äänekosken välillä. Matti Tuononen

Äänekoskelaisten toiveena on saada henkilöliikenne junaradalle mahdollisimman pikaisesti. Äänekosken kaupunginjohtaja Matti Tuononen, maakuntajohtaja Tapani Mattila ja joukko keskisuomalaisia kansanedustajia keskustelivat asiasta ministerin kanssa keskiviikkona.

– Sen jälkeen, kun henkilöliikenne loppui vuonna 1987, on pendelöinnin määrä suorastaan räjähtänyt käsiin Jyväskylän ja Äänekosken välillä. On erinomaista, että asian tärkeyden ymmärtää myös liikenneministeri Berner, kiittelee Äänekosken kaupunginjohtaja Matti Tuononen.

Rata korjattu ja sähköistetty jo tavaraliikenteelle

Henkilöliikenteen palauttamiseksi tehdään aikataulutettu suunnitelma toimenpiteineen, joka mahdollistaisi henkilöjunaliikenteen aloittamisen mahdollisimman pikaisesti. Liikenne- ja viestintäministeriön vetämään työryhmään nimetään jäsenet Äänekoskelta, Laukaasta ja Keski-Suomen liitosta. Työryhmä tekee selvityksen junayhteyden palauttamisesta ensi kevään aikana ja sen jälkeen hanke etenee nopealla aikataululla.

Bernerin mukaan investoinnille olisi hyvä saada katetta mahdollistamalla henkilöliikenne. Matti Tuononen

Radan nykyinen kunto ei mahdollista henkilöliikennettä, mutta pohjatyö on jo pitkällä, sillä Jyväskylä-Äänekoski rata on vastikään peruskorjattu ja sähköistetty uuden biotuotetehtaan vaatimaan tavaraliikenteeseen.

– Ratahankkeen myötä rataosuuteen on jo investoitu liki 90 miljoonaa euroa. Ministeri Bernerin mukaan investoinnille olisi hyvä saada katetta mahdollistamalla henkilöliikenne, kaupunginjohtaja Tuononen toteaa.